Document ID: 31992R2486

ΚΑΝΟΝΙΣΜΟΣ (ΕΟΚ) αριθ. 2486/92 ΤΗΣ ΕΠΙΤΡΟΠΗΣ της 27ης Αυγούστου 1992 που τροποποιεί τον κανονισμό (ΕΟΚ) αριθ. 689/92 για τον καθορισμό τη διαδικασίας και των όρων αναλήψεως των σιτηρών από τους οργανισμούς παρέμβασης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1766/92 του Συμβουλίου της 30ής Ιουνίου 1992 σχετικά με την κοινή οργάνωση αγοράς στον τομέα των σιτηρών (1), και ιδίως το άρθρο 5,
Εκτιμώντας:
ότι ο κανονισμός (ΕΟΚ) αριθ. 689/92 της Επιτροπής (2), όπως τροποποιήθηκε από τον κανονισμό (ΕΟΚ) αριθ. 1941/92 (3), καθορίζει προϋποθέσεις αποδοχής των σιτηρών από την παρέμβαση-
ότι η τιμή παρέμβασης καθορίζεται για ένα ορισμένο ποιοτικό τύπο ο οποίος είναι συγκεκριμένος για κάθε σιτηρό- ότι η τιμή αυτή μπορεί να προσαρμοστεί με προσαυξήσεις και μειώσεις για τα σιτηρά που δεν ανταποκρίνονται στον εν λόγω ποιοτικό τύπο-
ότι τα σιτηρά που προσφέρονται στην παρέμβαση πρέπει να ανταποκρίνονται σε ένα ποιοτικό τύπο που επιτρέπει την ικανοποιητική χρησιμοποίηση ή αποθήκευσή τους- ότι πρέπει, επομένως, να καθοριστεί μία ελάχιστη ποιότητα-
ότι για τον καθορισμό της ελάχιστης ποιότητας πρέπει να ληφθούν υπόψη, στο μέτρο του δυνατού, οι διαφορετικές κλιματολογικές συνθήκες των διαφόρων περιφερειών της Κοινότητας-
ότι ο κανονισμός (ΕΟΚ) αριθ. 1766/92 καθιέρωσε ένα σύστημα ενιαίας τιμής παρέμβασης για το σύνολο των σιτηρών- ότι πρέπει επομένως να καθοριστούν οι συνέπειες του συστήματος αυτού όσον αφορά το μαλακό σίτο με τον καθορισμό της ελάχιστης ποιότητας στο επίπεδο της αρτοποιήσιμης ποιότητας-
ότι ο κανονισμός (ΕΟΚ) αριθ. 1581/86 του Συμβουλίου της 23ης Μαΐου 1986, που καθορίζει τους γενικούς κανόνες της παρέμβασης στον τομέα των σιτηρών (4), όπως τροποποιήθηκε τελευταία από τον κανονισμό (ΕΟΚ) αριθ. 2203/90 (5), καταργείται από την 1η Ιουλίου 1993- ότι πρέπει να συμπεριληφθούν ορισμένες διατάξεις του κανονισμού αυτού στις λεπτομέρειες εφαρμογής-
ότι, στο πλαίσιο ενός συστήματος τιμών παρέμβασης, οι προσαυξήσεις και μειώσεις προβλέπονται μόνο για ορισμένα βασικά χαρακτηριστικά του σιτηρού-
ότι η ελάχιστη ποσότητα που απαιτείται από την παρέμβαση μπορεί να επιτευχθεί με την ανάμειξη διαφόρων ποιοτήτων του εν λόγω σιτηρού- ότι ο κίνδυνος αυτός είναι ιδιαίτερα μεγάλος στην περίπτωση του μαλακού σίτου- ότι, πρέπει, επομένως, να διατηρηθεί η δοκιμή της ικανότητας της ζύμης να υποστεί μηχανική επεξεργασία στην περίπτωση των παρτίδων μαλακού σίτου μέτριας ποιότητας-
ότι προκειμένου να απλοποιηθεί η εφαρμογή του καθεστώτος παρέμβασης, ενδείκνυται η ενσωμάτωση των προσαυξήσεων και μειώσεων καθώς επίσης και των όρων αναλήψεως σε έναν και τον αυτό κανονισμό-
ότι η Επιτροπή Διαχείρισης των Σιτηρών δεν εξέδωσε γνώμη εντός της προθεσμίας που είχε ορίσει ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 689/92 τροποποιείται ως εξής:
1. Στο άρθρο 2 παράγραφος 2 πρώτο εδάφιο ο όρος "παράρτημα" αντικαθίσταται από τον όρο "παράρτημα Ι".
2. Το παράρτημα αντικαθίσταται από το παράρτημα Ι του παρόντος κανονισμού. Προστίθενται τα παραρτήματα ΙΙ και ΙΙΙ του παρόντος κανονισμού.
3. Στο άρθρο 2 παράγραφος 2, τα δύο τελευταία εδάφια αντικαθίστανται από το ακόλουθο κείμενο:
"Επιπλέον, όταν από τις αναλύσεις εμφαίνεται ότι ο δείκτης Zeleny μιας παρτίδας μαλακού σίτου κυμαίνεται μεταξύ 20 και 30, για να θεωρείται προϊόν υγιές, ανόθευτο και ποιότητας σύμφωνης με τα συναλλακτικά ήθη κατά την έννοια της παραγράφου 1, η ζύμη που λαμβάνεται από το σίτο αυτό πρέπει να θεωρείται ότι δεν κολλάει και ότι έχει ικανότητα να υποστεί μηχανική επεξεργασία σύμφωνα με τη μέθοδο του παραρτήματος IV του κανονισμού (ΕΟΚ) αριθ. 1908/84 της Επιτροπής (*).
(*) ΕΕ αριθ. L 178 της 5. 7. 1984, σ. 6."
4. Στο άρθρο 3 παράγραφος 7 το τρίτο εδάφιο αντικαθίσταται από το ακόλουθο κείμενο:
"Ο προσφέρων επιβαρύνεται με τις ακόλουθες δαπάνες σχετικά με:
- τον προσδιορισμό του ποσοστού τανίνης του σόργου,
- τη δοκιμασία αμυλασικής δράσης (Hagberg),
- το ποσοστό πρωτεΐνης όσον αφορά το σκληρό και μαλακό σίτο,
- τη δοκιμασία Zeleny,
- τη δοκιμασία της ικανότητας της ζύμης να υποστεί μηχανική επεξεργασία."
5. Το άρθρο 5 αντικαθίσταται από το ακόλουθο κείμενο:
"Άρθρο 4
1. Με την επιξύλαξη των διατάξεων της παραγράφου 2, η τιμή που καταβάλλεται στον προσφέροντα είναι η τιμή παρέμβασης που αναφέρεται στο άρθρο 3 παράγραφος 3 του κανονισμού (ΕΟΚ) αριθ. 1766/92, που ισχύει κατά την ημερομηνία που ορίζεται ως η πρώτη μέρα παράδοσης κατά την κοινοποίηση της αποδοχής της προσφοράς, για ένα εμπόρευμα που παραδίδεται προς εκφόρτωση στην αποθήκη. Η τιμή αυτή προσαρμόζεται λαμβανομένων υπόψη των προσαυξήσεων και μειώσεων που αναφέρονται στο άρθρο 4α.
Εντούτοις, όταν η παράδοση πραγματοποιείται κατά τη διάρκεια ενός μηνός όπου η τιμή παρέμβασης είναι χαμηλότερη εκείνης του μήνα της προσφοράς ισχύει αυτή η τελευταία τιμή.
2. Όταν γίνεται προσφορά στον οργανισμό παρέμβασης, σε εφαρμογή του άρθρου 4 του κανονισμού (ΕΟΚ) αριθ. 1766/92, ο οργανισμός αυτός αποφασίζει σχετικά με τον τόπο ανάληψης του σιτηρού.
Οι δαπάνες μεταφοράς από την αποθήκη που είναι τοποθετημένο το εμπόρευμα κατά τη στιγμή της προσφοράς μέχρι το κέντρο παρέμβασης όπου μπορεί να μεταφερθεί με τις λιγότερες δαπάνες επιβαρύνουν τον προσφέροντα.
Στην περίπτωση που ο τόπος όπου ο οργανισμός παρέμβασης αναλαμβάνει το εμπόρευμα δεν είναι το κέντρο παρέμβασης στο οποίο το εμπόρευμα πρέπει να μεταφερθεί με τις λιγότερες δαπάνες ο οργανισμός παρέμβασης προσδιορίζει και αναλαμβάνει τις συμπληρωματικές δαπάνες μεταφοράς. Στην περίπτωση αυτή οι δαπάνες που αναφέρονται στο προηγούμενο εδάφιο καθορίζονται από τον οργανισμό παρέμβασης.
Αν ο οργανισμός παρέμβασης, σε συμφωνία με τον προσφέροντα, αποθηκεύει το αναληφθέν εμπόρευμα στην αποθήκη όπου αυτό βρίσκεται τη στιγμή της προσφοράς, η τιμή παρέμβασης μειώνεται κατά τις δαπάνες που αναφέρονται στο προηγούμενο εδάφιο δεύτερη φάση καθώς επίσης κατά τις δαπάνες εξόδου από την αποθήκη, οι οποίες υπολογίζονται βάσει των δαπανών που πράγματι διαπιστώνονται στο συγκεκριμένο κράτος μέλος.
3. Η πληρωμή πραγματοποιείται μεταξύ της 30ής και 35ης ημέρας που έπεται της ημέρας ανάληψης που αναφέρεται στο άρθρο 3 παράγραφος 4 του παρόντος κανονισμού."
6. Προστίθεται το ακόλουθο άρθρο 4α:
"Άρθρο 4α
1. Οι προσαυξήσεις και οι μειώσεις της τιμής παρέμβασης υπολογίζονται με την εφαρμογή στην εν λόγω τιμή, χωρίς μηνιαίες προσαυξήσεις, των ποσοστών που προβλέπονται στην παράγραφο 2.
2. α) Όταν το ποσοστό υγρασίας των σιτηρών που προσφέρονται στην παρέμβαση είναι μικρότερο του ποσοστού υγρασίας που έχει οριστεί για τον ποιοτικό τύπο, οι προσαυξήσεις που πρέπει να εφαρμοστούν αναγράφονται στον πίνακα Ι του παραρτήματος ΙΙ-
όταν το ποσοστό υγρασίας του σκληρού σίτου που προσφέρεται στην παρέμβαση είναι μεγαλύτερο του ποσοστού υγρασίας που έχει οριστεί για τον ποιοτικό τύπο, οι μειώσεις που πρέπει να εφαρμοστούν αναγράφονται στον πίνακα ΙΙ του παραρτήματος ΙΙ-
β) όταν το ειδικό βάρος του μαλακού σίτου, της σίκαλης και της κριθής που προσφέρονται στην παρέμβαση διαφέρει από το ειδικό βάρος που καθορίζεται για τον ποιοτικό τύπο, οι μειώσεις που πρέπει να εφαρμοστούν αναγράφονται στον πίνακα ΙΙΙ του παραρτήματος ΙΙ-
γ) όταν το ποσοστό των θραυσμένων σπόρων υπερβαίνει το 3 % για το σκληρό σίτο, το μαλακό σίτο, τη σίκαλη και την κριθή και το 4 % για τον αραβόσιτο και το σόργο, εφαρμόζεται μείωση 0,05 % για κάθε συμπληρωματική απόκλιση από το 0,1 %-
δ) όταν το ποσοστό των ξένων προσμείξεων που αποτελούνται από σπόρους υπερβαίνει το 2 % για το σκληρό σίτο, το 3 % για τη σίκαλη, το 4 % για τον αραβόσιτο και το σόργο και το 5 % για το σκληρό σίτο και την κριθή, εφαρμόζεται μείωση 0,05 % για κάθε συμπληρωματική απόκλιση από το 0,1 %-
ε) όταν το ποσοστό των βλαστημένων σπόρων υπερβαίνει το 2,5 %, εφαρμόζεται μείωση 0,05 % για κάθε συμπληρωματική απόκλιση από το 0,1 %-
στ) όταν το ποσοστό των διαφόρων προσμείξεων (Scharzbesatz) υπερβαίνει το 0,5 % για το σκληρό σίτο και 1 % για το μαλακό σίτο, τη σίκαλη, την κριθή, τον αραβόσιτο και το σόργο, εφαρμόζεται μείωση 0,1 % για κάθε συμπληρωματική απόκλιση από το 0,1 %-
ζ) όταν, για το σκληρό σίτο, το ποσοστό των αλευρωδών σπόρων υπερβαίνει το 20 %, εφαρμόζεται μείωση 0,2 % για κάθε συμπληρωματική απόκλιση από το 1 % ή κλάσματος του 1 %-
η) όταν το ποσοστό πρωτεΐνης του σκληρού σίτου είναι μικρότερο από 11,5 %, οι μειώσεις που πρέπει να εφαρμόζονται αναγράφονται στον πίνακα IV του παραρτήματος ΙΙ. Οι μειώσεις αυτές εφαρμόζονται στην τιμή παρέμβασης που ισχύει κατά την έναρξη της περιόδου εμπορίας-
θ) όταν το ποσοστό τανίνης του σόργου είναι μεγαλύτερο του 0,4 % της ξηράς ύλης, η μείωση που πρέπει να εφαρμοστεί υπολογίζεται σύμφωνα με τη πρακτική μέθοδο που καθορίζεται στο παράρτημα ΙΙΙ.
3. Οι προσαυξήσεις και μειώσεις που αναφέρονται στην παράγραφο 2 εφαρμόζονται παράλληλα".
Άρθρο 2
Ο κανονισμός (ΕΟΚ) αριθ. 1570/77 (6) της Επιτροπής της 11ης Ιουλίου 1977, περί των προσαυξήσεων και μειώσεων που εφαρμόζονται κατά την παρέμβαση στον τομέα των σιτηρών καταργείται από 1ης Ιουλίου 1993.
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 1993. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Αυγούστου 1992.

Labels: 3
2
17
6